Fjöldi útstrikana á Akranesi ekki gefinn upp Fjöldi útstrikana í sveitarstjórnarkosningunum á Akranesi hefur ekki áhrif á úrslit þeirra , að því er kemur fram í fundargerð yfirkjörstjórnar Akraneskaupstaðar frá 12. júní sl . Skessuhorn sem og aðrir fjölmiðlar hafa að undanförnu birt fréttir um fjölda útstrikana í sveitarfélögum landsins . Hvergi hafa þær haft áhrif á niðurstöður kosninganna enda eru ákvæði laga á þann veg að afar ólíklegt er að útstrikanir breyti röð frambjóðenda . Þann 1. júní óskaði blaðamaður Skesshorns með tölvupósti eftir upplýsingum frá yfirkjörstjórn Akraneskaupstaðar um útstrikanir í nýafstöðnum kosningum . Þar sem ekkert svar hafði borist um miðjan dag 16. júní var haft samband við Einar Ólafsson formann yfirkjörstjórnar og óskað eftir upplýsingum um fjölda útstrikana . Hann vísaði til fundargerðar stjórnarinnar frá 12. júní þar sem segir að yfirstrikanir hafi ekki áhrif og þar sem yfirkjörstjórn hefði nú lokið störfum teldi hann sig ekki hafa heimild án samþykkis nefndarinnar til að afhenda þessar upplýsingar .